ข้อโต้แย้งเกี่ยวกับข้อเสนอของ ปธน.บารัค โอบาม่า เรื่องงบประมาณรัฐบาลกลาง
ที่กรุงวอชิงตัน กำลังมีการถกเถียงโต้แย้งกันอย่างเผ็ดร้อน เกี่ยวกับข้อเสนอของประธานาธิบดีบารัค โอบามาสำหรับงบประมาณของรัฐบาลกลาง  
เป็นที่เห็นกันว่าข้อเสนอนี้ เป็นแผนการที่คลุมขอบเขตกว้างขวางที่สุด ในการส่งเสริมบทบาทของรัฐบาลสหรัฐในสังคมในเวลานานกว่าชั่วอายุคน และจะทำให้มีการใช้จ่ายเพิ่มขึ้น และขาดดุลมากขึ้นเป็นประวัติการณ์ ประธานาธิบดีบารัคโอบามา กล่าวว่า ประชาชนอเมริกันเลือกท่านมาจัดการกับความจำเป็นเร่งด่วน ตั้งแต่การส่งเสริมความเป็นอิสระด้านพลังงานไปจนถึงการบริบาลสุขภาพ ตลอดจนการส่งเสริมโอกาสทางด้านการศึกษา และว่าข้อเสนองบประมาณ 3, 500,000 ล้าน [3.5 trillion] ดอลล่าร์สำหรับปี2553 นั้นเป็นการวางเงินล่วงหน้าสำหรับเป้าหมายเหล่านั้น รัฐบาลประธานาธิบดีโอบามากะประมาณว่าในปีการเงินหน้าจะขาดดุลงบประมาณสูงเป็นประวัติการณ์ที่ 1,750,000 ล้าน [1.75 trillion] ดอลล่าร์ ซึ่งมากกว่า 12 %ของผลผลิตมวลรวมแห่งชาติของสหรัฐ และนับว่ามากที่สุดตั้งแต่สงครามโลกครั้งที่สองสิ้นสุดลงบรรดาสมาชิกพรรครีพับลิกันตกตะลึงไปตามๆ กัน สมาชิกวุฒิสภา Jon Kyl แห่งพรรครีพับลิกันจากรัฐอะริโซนา กล่าวในรายการโทรทัศน์ในวันอาทิตย์ว่าน่าตกใจทั้งในแง่สิ่งบ่งชี้ทางนโยบายและในด้านตัวเลขจำนวนเงินและว่าข้อเสนองบประมาณนี้จะเพิ่มภาระหนี้สินในอนาคตของประเทศเป็นจำนวนมากกว่าหนี้สินนับตั้งแต่สมัยGeorge Washington ประธานาธิบดีคนแรก จนถึง George W.Bush ประธานาธิบดีคนก่อน ขณะที่แถลงปกป้องแก้ต่างว่าการขาดดุลมากมายมหาศาลในระยะสั้นเป็นสิ่งจำเป็นในช่วงเศรษฐกิจซบเซาหนักนั้นประธานาธิบดีโอบามากล่าวว่าข้อเสนองบประมาณนี้จะลดช่องว่างด้านรายรับในปีต่อๆไปโดยการขจัดการใช้จ่ายที่ไม่จำเป็น และขึ้นภาษีเงินได้กับคนร่ำรวย แต่บรรดาสมาชิกพรรครีพับลิกันกล่าวว่าประธานาธิบดีโอบามายังมีแผนการที่จะตั้งภาษีใหม่กับการใช้พลังงานด้วยซึ่งจะมีผลกระทบถึงคนอเมริกันทุกระดับรายได้สมาชิกพรรครีพับลิกันเห็นว่า ไม่ควรขึ้นภาษีเลยขณะที่เศรษฐกิจกำลังถดถอย ส.ว. Jon Kyl เสริมว่า นโยบายด้านภาษีควรทำให้รัฐบาล ได้ในสิ่งที่จำเป็นโดยที่ไม่ยังผลเสียต่อเศรษฐกิจและครอบครัวอเมริกัน และว่าทุกวันนี้ คนที่มีรายได้ปีละ 250,000 ดอลลร์ขึ้นไปในสหรัฐต้องเสียภาษีเงินได้60 % อยู่แล้ว แต่เจ้าหน้าที่ทำเนียบประธานาธิบดีกล่าวชี้ว่าประธานาธิบดีโอบามารับช่วงการขาดดุลงบประมาณจำนวนมาก จากรัฐบาลชุดก่อนและว่าข้อเสนงบประมาณของประธานาธิบดีโอบามานั้น รวมทั้งการลดภาษีสำหรับทุกคน นอกจากคนทำงานที่ร่ำรวยที่สุด Rahm Emanuel หัวหน้าคณะเจ้าหน้าที่ประจำทำเนียบประธานาธิบดี กล่าวในรายการโทรทัศน์ในวันอาทิตย์ว่าคนอเมริกัน 95 % จะได้รับการลดภาษี และจะไม่มีผู้ใดถูกขึ้นภาษีเป็นเวลาสองปี เขากล่าวว่าอัตราภาษีที่ผู้ทำรายได้สูงมากๆจะกลับไปอยู่ในระดับเดียวกับอัตราในสมัยรัฐบาลประธานาธิบดีบิล คลินตันซึ่งในช่วงนั้นมีการสร้างงานขึ้นมาหลายสิบล้านงานในสหรัฐ เมื่อเดือนที่แล้วประธานาธิบดีโอบามาได้รับความเห็นชอบจากรัฐสภาสำหรับมาตรการกระตุ้นเศรษฐกิจมูลค่ามากมายมหาศาลซึ่งเห็นได้ว่า การสนับสนุนจากสมาชิกพรรครีพับลิกันสามคน มีความสำคัญอย่างยิ่งที่ทำให้มาตรการนั้นได้รับอนุมัติ ประธานาธิบดีโอบามาจะสามารถได้รับความสนับสนุนจากสมาชิกทั้งสองพรรค พอที่ข้อเสนองบประมาณนี้จะผ่านหรือไม่นั้นเป็นเรื่องที่จะต้องรอดูกันต่อไป